Handabasa
1          

     Handabasa
Kinek nyavalyás az hasa,
Annak jó az Handabasa. (Pon. Thewrewk)

     (A magyar gazdasszony Thewrewkhez:)

Étellel kínálsz, s azt mondod: jó nyavalyásnak.
     Éh vagyok, és nem kór: edd agyon étkeidet.

2          

Költőt gondoltam benned lappangni: azonban
     Kontár orvos vagy: verseid Handabasák.

3          

Elméd elrontád sok idétlen gondolatokkal:
     Vondd el az írástól, s adj neki handabasát.

4          

Vaj nagyon eltévedt, aki téged monda baromnak,
     Négykezü állat vagy s ős nevezetre majom.
Versek
Vörösmarty Mihály
Magyar irodalom 1772-től 1849-ig